**NorthSide og Mejlgade For Mangfoldighed præsenterer The Eclectic Moniker**

**Det calypso-inspirerede band føjes nu til programmet for den aarhusianske gadefest**

I denne weekend afvikles gadefestivalen Mejlgade For Mangfoldighed for ottende gang, og igen i år er NorthSide Festival med til at sætte sit præg på begivenhederne ved at levere et band til programmet. I år drejer det sig om det calypso-inspirerede orkester **The Eclectic Moniker**, der lørdag 12. maj vender tilbage til Aarhus efter i sidste uge at have spillet en rost og tætpakket koncert på årets SPOT Festival.

The Eclectic Moniker vandt sidste år P3’s KarriereKanonen, og siden da har de spillet på flere danske festivaler samt varmet op for Kaizers Orchestra og NorthSide-aktuelle Oh Land. Det er også blevet til et regulært hit med singlen ”Easter Island”, og da de i sidste uge spillede på SPOT Festival, kvitterede GAFFA med fem stjerner og ordene: ”En forrygende koncert med et band, der ved, hvad der virker og eksekverer uden anmærkninger og med en forfriskende selvsikkerhed”.

Bandet udsender debutalbummet ”The Eclectic Moniker” 14. maj, men to dage inden kan det syv mand store orkester altså opleves til Mejlgade For Mangfoldighed.

Tilføjelsen af The Eclectic Moniker til programmet understreger det tætte forhold mellem de to kulturelle Aarhus-begivenheder, hvilket også vil kunne opleves til juni, når folkene bag Mejlgade For Mangfoldighed indtager rollen som arrangører af NorthSide Festivals camino, der kan opleves på Brabrandstien fra Bymuseet i Aarhus midtby ud til festivalpladsen.

På caminoen vil man kunne opleve alt fra farvestrålende installationer og dj’s til overraskelser og aktiviteter, der eksempelvis vil sætte fokus ikke-digital kommunikation, alt sammen for at sætte gang i festivalstemningen allerede inden man er ankommet til Ådalen.

The Eclectic Moniker kan opleves 12. maj på Syd Scenen klokken 20:40 til Mejlgade For Mangfoldighed.

NorthSide Festival 2012 afvikles i dagene 15.-17. juni, og billetter kan købes på Northside.dk eller via Billetlugen.dk.

Besøg NorthSide.dk eller facebook.com/northsidefestival for mere information om NorthSide Festival 2012.